Virallinen lehti nro C 200 , 30/06/1997 s. 0179



B4-0514/97 Päätöslauselma humanitaarista apua toimittavien kansalaisjärjestöjen vaikeasta tilanteesta Valko-Venäjällä Euroopan parlamentti, joka - ottaa huomioon aikaisemmat Valko-Venäjän tilannetta käsittelevät päätöslauselmansa, - ottaa huomioon neuvoston 30. huhtikuuta 1997 antaman julistuksen, A. ottaa huomioon, että presidentti Lukashenko antoi 10. maaliskuuta 1997 säädöksen, jossa asetettiin kyseenalaiseksi hyväntekeväisyysjärjestöille Valko- Venäjän ministerineuvoston 28. lokakuuta 1996 tekemällä päätöksellä myönnetty verovapaus siten, että humanitaarisen avun järjestöt katsotaan nyt liikeyrityksiksi, B. ottaa huomioon, että Valko-Venäjän viranomaiset hyväksyivät kaksi asetusta (1672/12 ja 1710/12 joulukuussa 1996), jotka ovat selkeästi Valko-Venäjän perustuslain, sen kansalaisjärjestöjä koskevan lainsäädännön sekä kansainvälisten kansalaisten oikeuksia koskevien normien vastaisia ja joissa asetetaan humanitaarisen avun toimittamiselle niin tiukkoja ehtoja, että kansainvälisten apujärjestöjen on käytännössä mahdotonta toimittaa humanitaarista apua Tsernobylin onnettomuuden uhreille, C. ottaa huomioon, että kuljetukset humanitaarisen avun toimittamiseksi Valko- Venäjälle pysäytetään mielivaltaisesti Valko-Venäjän rajalla ja apua toimittavia kansalaisjärjestöjä pyydetään maksamaan epäoikeudenmukaisia veroja ja varastomaksuja ja että suuria määriä elintarvikkeita ja lääkkeitä pilaantuu tämän johdosta, D. arvostelee sitä, että kansainvälisiä kansalaisjärjestöjä estetään vapaasti jakamasta humanitaarista apua maassa, E. ottaa huomioon, että Valko-Venäjän viranomaiset estävät valkovenäläisen, yli 500 kansainvälisen ja 72 kansallisen kansalaisjärjestön työtä koordinoivan Tsernobylin lapset -säätiön toiminnan ja yrittävät leimata järjestön rikolliseksi täysin perusteettomin syytöksin sekä antavat pidätysmääräyksiä hankkeiden vetäjille, jotka tämän vuoksi ovat hakeneet suojaa Saksasta, F. ottaa huomioon, että Valko-Venäjän viranomaiset pidättivät laittomasti Soros- säätiön johtajan ja takavarikoivat järjestön pankkitilit, minkä johdosta säätiön oli lopetettava työnsä Valko-Venäjällä, G. ottaa huomioon, että Lukashenkon hallitus estää sellaisten yksityisten kansalaisjärjestöjen työn, jotka järjestävät radioaktiivisilla alueilla säteilylle altistuneille lapsille virkistyslomia ulkomailla, eväämällä kansalaisjärjestöiltä oikeuden itse valita lapset, jotka pääsevät lähtemään ulkomaille, H. ottaa huomioon, että paikallisilla järjestöillä ei ole minkäänlaisia mahdollisuuksia esittää valituksia kansalaisjärjestöjen aktivistien vainoamisesta ja sorrosta, koska oikeuslaitos on viranomaisten vaikutuksen alainen, viranomaiset ovat vaientaneet kaikki joukkotiedotusvälineet, harvoja riippumattomia sanomalehtiä uhkaa lakkauttaminen ja ulkomaiset kirjeenvaihtajat on karkotettu maasta; 1. Kehottaa presidentti Lukashenkoa perumaan edellä mainitun 10. maaliskuuta 1997 antamansa säädöksen, jotta humanitaarista apua toimittavien kansalaisjärjestöjen toimintaedellytykset voidaan palauttaa, ja panemaan täytäntöön Valko-Venäjän ministerineuvoston 28. lokakuuta 1996 tekemän päätöksen myöntää verovapaus hyväntekeväisyysjärjestöille; 2. Kehottaa Valko-Venäjän hallitusta lopettamaan välittömästi valkovenäläisten ja länsimaisten avustusjärjestöjen uhkailun, jotta niiden työntekijät voisivat palata Valko-Venäjälle tarvitsematta pelätä vainoa ja jatkaakseen työtään ilman, että viranomaiset asettavat esteitä tai puuttuvat asioihin; 3. Kehottaa Valko-Venäjän hallitusta takaamaan humanitaarisen avun vapaan ja esteettömän pääsyn maahan ja sallimaan kansalaisjärjestöjen jakaa vapaasti humanitaarista apua Valko-Venäjällä; 4. Pyytää Valko-Venäjän viranomaisia hyväksymään kansainvälisten normien mukaisesti selkeän ja johdonmukaisen oikeudellisen kehyksen kansalaisjärjestöjen toimintaa varten, jotta voidaan estää paikallisia viranomaisia ja tulliviranomaisia syrjimästä mielivaltaisesti apujärjestöjä; 5. Pyytää Valko-Venäjän viranomaisia perumaan antamansa asetukset 1672/12 ja 1710/12, jotka rikkovat Valko-Venäjän perustuslakia ja kansalaisten oikeuksia, ja hyväksymään uusia asetuksia, joissa säädetään hyväksyttäviä, kansainvälisiin normeihin perustuvia ehtoja, jotta kansalaisjärjestöt voisivat jatkaa työtään normaalisti; 6. Pyytää, että viranomaiset eivät estäisi virkistyslomien järjestämistä radioaktiivisilta, tuhoutuneilta alueilta kotoisin oleville lapsille eväämällä kansalaisjärjestöiltä oikeuden valita itse lapset, jotka ne lähettävät ulkomaille, ja että he eivät enää puuttuisi kansalaisjärjestöjen toimintaan; 7. Toistaa jälleen olevansa sitä mieltä, ettei uusi yhteistyö Euroopan unionin ja Valko-Venäjän välillä ole mahdollista, ennen kuin Valko-Venäjän hallitus ryhtyy selkeisiin toimiin ihmisoikeuksien kunnioittamiseksi ja demokraattisten ja oikeudellisten uudistusten toteuttamiseksi; 8. Kehottaa puhemiestään välittämään tämän päätöslauselman komissiolle, neuvostolle, Valko-Venäjän presidentille ja hallitukselle sekä Valko-Venäjän demokraattisesti valitulle parlamentille.